Datasets:
Agisight
/
ykr_data

Dataset card Data Studio Files
xet
Community
text
stringlengths
0
1.28k
57
12‑й пеляда
Ма­рия ё”й­да юр­ка­на Иисус’ ӈэ ма­сар­пи
(Мт 26:6‑13; Мк 14:3‑9)
1Пас­ха’ мат” яля’ нер­цю­на Иисус Ви­фа­ни­ян’ то.
Та­ня­на Иисус’ илеб­те­вы Ла­зарь иле­вы. 2 Та­ня­на
Иисус’ е”эм­ня ла­та тольм’ ха­мэ­да­вы”. Мар­фа не­нэцие ман­за­я”­ӈа. Иисус’ хэв­ха­на мэ­на не­нэ­цие” поӈга­на мэ­вы ӈоб­то’ Ла­зарь ӈэ­вы. 3Ма­ри­я­хав та­ць­да,
ми­ре­та нардм’ ню­бе­та юрм’ литр’ пе­лям’ Иисус’
ӈэ­хэ” ма­сар­ӈа­да, тад­ти­ка­хад хар­та ӈэб­т­ха­нан­да
тэ”й­да. Ти­кы’ пуд мя­та мюй ё”й­да юр’ ӈаб­т­ха­на паны”. 4Ӈоб” То­хо­лам­ба­да­да Ка­ри­от’ тер Иуда – вад’
Иисусм’ ху­са­ра­ван­да, та­рем’ ма: 5 «Тю­ку юрм’ ня­хар”
юр” ди­на­рий­ха­на* мир­даць са­ва­ся­нё”, нед­ва”­мы есь
маӈ­г­ба­да­ха” ми­тер­ты­даць». 6Ти­кы ва­ди­да маӈ­г­ба­ди
сянзь хэт­вы­да ни ӈа”. Пы­да та­лей ӈэ­вы. Ня­нан­да
ма”­лам­ба­ди” есь” ла­ра­са­ком’ ми­нар­мы. Та­ня’ пэрти” еся­хат есь та­ле­ба­вы. 7Иисус­хав ма­си”: «Нёр пэр”!
Пы­да­ха­ва­да ё”й­да юре Мань Си”­ми сюр­па­ва яля’
е”эм­ня лэт­м­ба­вы­да. 8Маӈ­г­ба­да­хав” ӈоб’ ня­нан­да”
мэӈ­гу”, Ма­нь­зяв ня­нан­да” пи­ли” нидм’ мэӈ­гу”».
Ӈар­ка ха­нон­да­на” Ла­зарьм’ ха­да­ван’ хар­ва”
9 Иудей” поӈ­гад ӈо­ка не­нэ­ця” Иисус’ ти­ка­ха­на
мэ­вам’ нам­да”. Пы­до’ Иисус­рин’ ни” ту”, яӈор’
* 12:5Рим па­ра­ӈо­да я’ не­нэй еся. Ӈо­пой ди­на­рий – манза­ра­на’ яля’ нед­бя.
58
Иоанн 12
­Илеб­те­вэ­хэн­да – Ла­за­рян’ сыр­манзь ӈа­ни’ то”.
10‑11Ла­зарь’ иле­ло”­мам’ ма­нэ­со”­ма­ха­дан­до’ иудей”
поӈ­гад ӈо­ка не­нэ­ця” Иису­сан’ тур­ӈа”, тад­ти­ка­хад
Нян­да пун­раӈ­га”. Ӈа­дь­бя­то’ ӈар­ка ха­нон­да­на” Лазарьм’ ӈа­ни’ ха­да­ван’ хар­би­ла­до’.
Иисус’ Иеру­са­ли­ман’ то”­ма
(Мт 21:1‑11; Мк 11:1‑11; Лк 19:28‑40)
12Ня­бим­дей яля­ха­на, хэ­би­дя ялян’ то­вы” ӈар­ка”я
не­нэ­цие” ман­дал” Иисус’ Иеру­са­ли­ман’ то­вам’ нам­да”.
13Пы­до’ па­ль­мам’ ню­бе­та пи” ма­ли ха­на­хая, Иисус’
нер­няд ялъяд”, та­рем’ тю­ры”­ӈа”: «Осан­на*! Нум’ Ерв’
нюм­га­на вад’ то­ван­да ялэ­да са­ва” ӈэя”, Из­ра­иль’
Па­ра­ӈо­да’ ялэ­да са­ва” ӈэя”». 14‑15Хэ­би­дя Па­дар­ка­на
та­рем’ па­ды: «Си­он’ не ню*, се­яр нёя пин”! Па­раӈо­дар – ти, нянд мин­дя, иле­бей ха ямб юно’ ни­ня
Пы­да ӈам­ды»*. Ти­кы ва­ди” сер’ Иисус иле­бей ха ямб
юном’ хо, нин­дя ӈам­ды”. 16То­хо­лам­ба­ди­да нюр­те”э’
ти­кым’ ни­до’ ха­мэ­да”. Иисус’ юн­да ӈар­во”­ма­ри­хид,
ти­кы Ням­нан­да пад­вы ӈэ­вам’, тад­ти­ка­хад ти­кы вади” сер’ хан­зер” не­нэ­цие” Си­та пэр­мам’ тен­зиб­те”.
17Иисус’ Ла­зарьм’ пэм­б­кад ханзь илеб­те­ва’ ма­ль­ӈ­гана, ти­ка­ха­на Ня­нан­да мэ­вы” не­нэ­ця” ма­нэ”­мэм­до’
* 12:13 Арам’ ва­да. Тид” ӈэ­да ха­мэ­ди­та тар­ця: «Сид­на”
ӈэ­да”!» Нувм’ са­вуць мэ­та ва­да­ӈэ хая.
* 12:14‑15 Иеру­са­лим ма­рад’ тер та­рем’ нюм­де­би. Си­он
мар” – Иеру­са­лим.
* 12:15За­ха­рия 9:9.
Иоанн 12
59
ӈа­ни не­нэ­цяӈг” ва­де”­ӈа­до’. 18 Иисус’ не­на­до серм’
сер­та­вам’ нам­д­ван­до’ сер’, ӈо­ка не­нэ­ця” ӈа­дь­бя­то’
Си­та не­ран­да няд ядаб­таць. 19Фа­ри­сей­хав” пом­нан­до’
та­рем’ ла­ха­нор­ӈа”: «Ма­нэ”­ӈа­ра”, ӈам­гэ­хэртм’ ни­ва”
сап­дам­бю”. Ху­су­вэй я’ тир’ не­нэць’ Пум­нан­да яда!»
Ха­ня­ӈы” Ел­лин не­нэ­ця”
Иисусм’ ма­нэ”­ман’ хар­ва”
20Хэ­би­дя яля­ха­на Нумд’ ту­ё”­манзь то­вы” поӈ­га­на
ха­ня­ӈы­до’ Ел­лин не­нэ­ця” ӈэ­вы”. 21 Пы­до’ Га­ли­лея
яха­на ӈэ­да Виф­са­и­да’ тер Фи­лип­пан’ то”, си­та хынум­ба ма”: «Ер­вэй, ма­ня” Иисусм’ ма­нэ”­ман’ харва­ва”». 22 Фи­лип­п­хав Ан­д­ре­ян’ хая, ти­кым’ нян­да
ва­де”­ӈа­да, ти­кы’ пуд Ан­д­рей­ха’ Фи­лип­п­ха’ ти­кы
ва­ди Иису­сан’ ва­де”­я­ди’. 23Иисус­хав нян­ди’ ма”­нив’:
«Не­нэ­ця’ Ню­ӈэ нюм­де­ба­да’ юн­да ӈар­к”­ма’ ёльць’
то. 24 Не­нэ­ся, не­нэ­ся нян­да” мадм’, нянь’ ӈув’ сэв’
ян’ ман­тэ”­ма­ха­дан­да ни­б”­нан­да ха”, ял­н­да ӈо­пой
ӈэӈ­гу. Ха­ха­ва­б”­нан­да ӈо­ка нянь’ ӈу­во” сэв тэв­раӈ­гу.
25Хар­та илам­да сян­да­хав хар­та илам­да ёта, тю­ку я’
тир­ка­на хар­та илам­да сэ­хэ­да­на­хав мал­ся­да иланд’
тэв­ван­да ӈэ­сонд’ илам­да лэт­м­баӈ­гу­да. 26 Хи­бя­хав
Е”эм­ня­ни ман­за­ра­на Пум­на­ни тоб­та та­ра. Мэсь’
яха­на­ни Мань ман­за­ра­на­ми ӈа­ни’ мэӈ­гу. Хи­бя Мань
е”эм­ня­ни ман­за­ра, ти­кым’ Ни­ся­ми тю”у’ мэӈ­гу­да».
Не­нэ­ця’ Ню тю”у’ ила­ван­да
27 «Сён­зя­ни мюй хэӈ­го­сял­ма, Мань ха”­ман­дадм’?
Мань Ни­сяв, ёль­цян­да таль’ Си”­ми ӈэ­да­ра”! ­Та­рем’
60
Иоанн 12
ӈо”, ти­кы’ е”эм­ня ти­кы ёль­цянд’ Мань то­дамзь.
28Мань Ни­сяв, Нюмл ӈар­кам­да”!» Тад­ти­ка­хад нув’
ня­ра­хад вабц со: «Ӈар­кам­да­вась, ӈа­ни’ ӈар­камдаӈ­гув». 29 Ти­ка­ха­на ну­вы” не­нэ­ця” тар­ця ва­ди
нам­д”­ма­ха­дан­до’ та­рем’ ма”: «Ти­кы хэ­хэ’ мун”».
Ха­ня­ӈэ­хэ­би­до’ та­рем’ ла­ха­на”: «Нув’ юне ядэ­лана Нян­да ла­ха­нась». 30 Иисус ти­кы ва­да­ха” та­рем’
ма: «Ти­кы вабц Мань е”эм­ня­ни нись су”, пы­да­ра”
е”эм­нян­да” сось. 31 Те­да­хав’ тю­ку я’ тирм’ су­де­ва’
ёльць’. Те­да’ я’ тир’ ерв хэв­ня’ пи­тар­мы ӈэӈ­гу.
32 Мань’ яхад тю”у’ пе­е”­ра­б”­на­ни, не­нэ­цие мал’
Ня­ни ха­ха­ял­теӈ­гун». 33 Ти­кы Ва­ди­да Иисус’ ханзер” ха­ван­да ням­на ӈаць. 34 Не­нэ­ця” Нян­да ма”:
«Ма­ня” Ва­то­ход тар­ця ва­ди нам­да­ва”: ‹Хрис­тос
ӈоб’ иле›. Пы­дар хан­зер” Нум’ Ню­ӈэ нюм­де­ба­дам’
тю”у’ ила­ван­да­ӈэ ва­де”­ӈар? Нум’ Ню­ӈэ нюм­де­ба­да
хи­бя?» 35Ти­кан­да Иисус нян­до’ ма: «Яля’ ня­нан­да”
та­ня­ва ӈу­ли” тя­нё. Пэв­дя сид­да” тал­ма­да­воӈ­гад
яля’ та­ня­ван’ ядэр­ӈа­да”. Ти­кан­да пэв­дя­ха­на ядэрта­хав ха­ня’ яд­ва­ха­дан­да ехэ­ра”­нив’. 36 Яля’ ня­нанда” та­ня­ван’ ялян’ пун­ры­да”, яля’ ню­да” ӈа­да”».
Ти­кы ва­ди­да хэ­т”­ма­ха­дан­да Иисус хэв­ня­ку’ хая,
тэ­ри ня­дан­до’ юху.
Иудей” ни­ва пун­ра”­ма
37Иисус’ ся­ӈо­ка­ри не­на­до се­ро нян­до’ ма­нэ”­лаб­таб”
ӈод”, пы­до’ хур­кав­на ӈо” Нян­да ни” пун­рю”. 38Нум’
Ва­ди ва­де­та Иса­йя та­рем’ ма­мы: «Нум’ Ер­вав, хи­бя
ма­ня” ня­да­на” нам­д­вэ­хэ” пун­ра­са? Хи­бян’ Нум’
Иоанн 12